Document ID: 32010L0034

KOMISIJOS DIREKTYVA 2010/34/ES
2010 m. gegužės 31 d.
kuria dėl veikliosios medžiagos penkonazolo naudojimo srities išplėtimo iš dalies keičiamas Tarybos direktyvos 91/414/EEB I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
kadangi:
(1)
Komisijos direktyva 2009/77/EB (2) veiklioji medžiaga penkonazolas buvo įtraukta į Direktyvos 91/414/EEB I priedą su konkrečia nuostata, kad valstybės narės gali šią medžiagą leisti naudoti tik šiltnamiuose, ir kad iki 2011 m. gruodžio 31 d. pranešėjas privalo pateikti daugiau informacijos apie metabolito U1 išlikimą ir pasiskirstymą dirvožemyje.
(2)
2009 m. gegužės 6 d. pranešėjas pateikė reikiamą informaciją Vokietijai, kuri Komisijos reglamentu (EB) Nr. 451/2000 (3) buvo paskirta ataskaitą rengiančia valstybe nare. Vokietija įvertino papildomą informaciją ir 2009 m. lapkričio 6 d. pateikė Komisijai penkonazolo vertinimo ataskaitos projekto, kuris buvo išsiųstas kitoms valstybėms narėms ir Europos maisto saugos tarnybai (toliau - EMST) pastaboms pateikti, priedą. Gautose pastabose didelį susirūpinimą keliančių problemų nenurodyta, o kitos valstybės narės ir EMST nepateikė jokių pastabų, dėl kurių nebūtų galima išplėsti naudojimo srities. Šį vertinimo ataskaitos projektą ir minėtą priedą valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2010 m. gegužės 11 d. pateikė kaip Komisijos penkonazolo peržiūros ataskaitą.
(3)
Iš naujos pranešėjo pateiktos informacijos apie metabolito U1 išlikimą ir pasiskirstymą ir naujo ataskaitą rengiančios valstybės narės vertinimo matyti, kad augalų apsaugos produktai, kuriuose yra penkonazolo, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma juos naudojant pagal pirminiame dokumentų rinkinyje nurodytą paskirtį, kuri buvo išnagrinėta ir išsamiai pateikta Komisijos peržiūros ataskaitoje. Todėl daugiau nėra būtina riboti penkonazolo naudojimo sritį, kai jį leidžiama naudoti tik šiltnamiuose, kaip nurodyta Direktyvoje 91/414/EEB su pakeitimais, padarytais Direktyva 2009/77/EB.
(4)
Nepažeidžiant šios išvados, tikslinga gauti daugiau informacijos tam tikrais konkrečiais klausimais. Direktyvos 91/414/EEB 6 straipsnio 1 dalyje nustatyta, kad medžiagos įtraukimas į I priedą gali priklausyti nuo tam tikrų sąlygų. Todėl tikslinga reikalauti, kad pranešėjas pateiktų daugiau informacijos apie metabolito CGA179944 išlikimą ir pasiskirstymą rūgščiame dirvožemyje.
(5)
Todėl tikslinga Direktyvą 91/414/EEB atitinkamai iš dalies pakeisti.
(6)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedas iš dalies keičiamas pagal šios direktyvos priedą.
2 straipsnis
Valstybės narės ne vėliau kaip iki 2010 m. birželio 30 d. priima ir skelbia įstatymus ir kitus teisės aktus, kuriems įsigaliojus įgyvendinama ši direktyva. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikties lentelę.
Tas nuostatas jos taiko nuo 2010 m. liepos 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2010 m. gegužės 31 d.

Labels: 10
7
3
6
12